A Magyar Kétfarkú Kutya Párt (MKKP) javára döntött kedden a strasbourgi Emberi Jogok Európai Bírósága (EJEB), amely elsőfokú ítéletében kimondta, a magyar hatóságok jogsértő módon szabtak ki pénzbírságot a párt "Szavazz érvénytelenül!" mobiltelefonos alkalmazása miatt.

Az ügy előzménye, hogy az MKKP a 2016. október 2-i kvótareferendum előtt arra buzdította a választópolgárokat, hogy szavazzanak érvénytelenül, és a szavazólapjuk fényképét osszák meg az applikáció segítségével.

A Nemzeti Választási Bizottság szerint viszont a Kutyapárt ezen húzása már túlment a vicc határán, és megsértette a szavazás titkosságát, az applikáció a választási rendszerbe vetett közbizalom megingatására alkalmas volt, és megsértették a választás tisztaságának, illetve a jóhiszemű és rendeltetésszerű joggyakorlásnak a választási alapelvét is. Az NVB 800 ezer forintos bírságot szabott ki, és a rendőrségen is feljelentést tett, ahol egyébként arra jutottak, hogy nem történt bűncselekmény.

A Kúria később kimondta, hogy nem sértették meg a választás tisztaságát és titkosságát, és a közbizalom megingatására sem volt alkalmas az app, de azt azért kimondták, hogy "a rendeltetésszerű joggyakorlás választójogi alapelvébe ütközik az a magatartás, mely az országos népszavazás szavazólapjának lefényképezésére és az erre a célra létrehozott applikáción keresztül történő közzétételére hívja fel a választópolgárokat", ezért 100 ezer forintra mérsékelték az NVB által kiszabott büntetést.

A Kutyapárt ezután az Emberi Jogok Európai Bíróságához fordult a véleménynyilvánítás szabadságára hivatkozva, a bíróság pedig igazat adott nekik, kimondta, hogy a magyar hatóságok megsértették az Emberi Jogok Európai Egyezményének a véleménynyilvánítás szabadságáról szóló 10-es cikkét.

Pénzbeli kártérítésként 330 eurót ítéltek meg a Kutyapártnak, illetve 3000 eurót perköltségként és a kiadásokért.

Az ítélet egyelőre nem jogerős; a Magyar Kétfarkú Kutya Párt és a magyar állam is fellebbezhet.

